## Odluka Ustavnog suda Republike Hrvatske broj: U-IIIA-2747/2004 od 14. veljače 2005.

### NN 32/2005 (9.3.2005.), Odluka Ustavnog suda Republike Hrvatske broj: U-IIIA-2747/2004 od 14. veljače 2005.

USTAVNI SUD REPUBLIKE HRVATSKE

628

Ustavni sud Republike Hrvatske,
u Drugom vijeću za odlučivanje o ustavnim tužbama, u sastavu sudac Jasna Omejec, predsjednik Vijeća, te suci Marijan Hranjski, Mario Kos, Ivan Mrkonjić,
Emilija Rajić i Vice Vukojević, članovi Vijeća, odlučujući o ustavnoj tužbi S.
Š. iz D., na sjednici održanoj dana 14. veljače 2005. godine, jednoglasno je
donio

ODLUKU

I.Ustavna tužba se
usvaja.

II.Županijski sud u Splitu
dužan je donijeti odluku o žalbi protiv presude Općinskog suda u Splitu,
poslovnog broja P-1059/03 od 27. listopada 2004. godine, u najkraćemu mogućem
roku, ali ne duljem od šest (6) mjeseci, računajući od prvoga idućeg dana nakon
objave ove odluke u »Narodnim novinama«.

III.Na temelju članka
63. stavka 3. Ustavnog zakona o Ustav­nomsudu
Republike Hrvatske (»Narodne novine«, broj 99/99., 29/02., 49/02. – pročišćeni
tekst), podnositeljici ustavne tužbe S. Š. iz D., određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narod­ne novine«, broj 41/01. – pročišćeni tekst) u iznosu od
9.200,00 kuna.

IV.Naknada iz točke III.
izreke ove odluke bit će isplaćena iz državnog proračuna u roku od tri mjeseca
od dana podnošenja zahtjeva podnositeljice Ministarstvu financija Republike
Hrvatske za njezinu isplatu.

V.Ova odluka objavit će
se u »Narodnim novinama«.

Obrazloženje

1. Podnositeljica ustavne tužbe,
temeljem članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02., 49/02. – pročišćeni tekst; u daljnjem
tekstu: Ustavni zakon), podnijela je dana 22. srpnja 2004. godine ustavnu tužbu
radi duljine parničnog postupka.

ČINJENICE VAŽNE ZA
USTAVNOSUDSKI POSTUPAK

2. Dana 16. svibnja 1985. godine
podnositeljica i R. M. pod­nijele su Općinskom sudu u
Splitu tužbu radi utvrđenja prava korištenja protiv J. P., T. A. i A. M. K.

Do 5. studenoga 1997. godine
održano je devet ročišta.

Nakon toga ročište je održano 1.
veljače i 22. studenoga 1999. godine, 10. veljače, 6. travnja, 13. lipnja, 25.
rujna i 29. studenoga 2000. godine, 15. veljače, 10. srpnja, 5. listopada i 26.
studenoga 2001. godine, 14. veljače, 29. travnja, te 1. srpnja 2002. godine
kada je glavna rasprava zaključena i donijeta presuda.

Tužiteljice su dana 14.
listopada 2002. godine izjavile žalbu, a tužitelji dana 15. listopada 2002.
godine.

Županijski sud u Splitu je
rješenjem od 4. travnja 2003. godine ukinuo presudu i predmet vratio Općinskom
sudu u Splitu na ponovno suđenje.

Općinski sud u Splitu održao je
ročišta dana 14. srpnja 2003. godine, te 23. siječnja, 23. travnja i 27.
listopada 2004. godine kada je glavna rasprava zaključena i donijeta presuda
koja je strankama otpremljena dana 29. listopada 2004. godine.

Dana 22. studenoga 2004. godine
tuženik je uložio žalbu na presudu, te je predmet dana 21. prosinca 2004.
godine otpremljen na Županijski sud u Splitu.

PRAVO VAŽNO ZA USTAVNOSUDSKI
POSTUPAK

3. Odredbom članka 29. stavka 1.
Ustava Republike Hrvat­ske propisano je:

Članak 29.

Svatko ima pravo da zakonom
ustanovljeni neovisni i nepristrani sud (...) u razumnom roku odluči o njegovim
pravima i obvezama (...).

Odredbom članka 63. Ustavnog
zakona propisano je:

Članak 63.

(1) Ustavni sud će pokrenuti postupak
po ustavnoj tužbi i prije no što je iscrpljen pravni put, u slučaju kad o
pravima i obvezama stranke (...) nije u razumnom roku odlučio sud (...).

(2) U odluci kojom usvaja
ustavnu tužbu zbog nedonošenja akta u razumnom roku
iz stavka 1. ovoga članka, Ustavni sud će nadležnom sudu odrediti rok za
donošenje akta kojim će taj sud meritorno odlučiti o pravima i obvezama (...)
podnositelja. Rok za donošenje akta počinje teći idućeg dana od dana objave
odluke Ustavnog suda u »Narodnim novinama«.

(3) U odluci iz stavka 2. ovoga
članka Ustavni sud će odrediti primjerenu naknadu koja pripada podnositelju
zbog povrede njegova ustavnog prava koju je sud učinio kada o pravima i
obvezama podnositelja (...) nije odlučio u razumnom roku. Naknada se isplaćuje
iz državnog proračuna u roku od tri mjeseca od dana podnošenja zahtjeva stranke
za njezinu isplatu.

*Ustavna tužba je osnovana.*

4. Svoju odluku Ustavni sud
obrazlaže sljedećim utvrđe­njima:

4.1. DULJINA SUDSKOG POSTUPKA

Podnositeljica je tužbu
Općinskom sudu u Splitu podnijela dana 16. svibnja 1985. godine.

Međutim, duljina postupka ne
uzima se u razmatranje od tog dana već od 5. studenoga 1997. godine kada je
stupio na snagu Zakon o potvrđivanju Konvencije za zaštitu ljudskih prava i
temeljnih sloboda i Protokola broj 1, 4, 6, 7 i 11 uz Konvenciju za zaštitu
ljudskih prava i temeljnih sloboda (»Narodne novine –Međunarodni ugovori«, broj
18/97., 6/99. – pročišćeni tekst i 8/99. – ispravak; u daljnjem tekstu: Zakon o
potvrđivanju Konvencije), koja Konvencija u članku 6. stavku 1. jamči, između
ostaloga, i pravo na suđenje u razumnom roku.

Ustavna tužba podnijeta je dana
22. srpnja 2004. godine, a do toga dana postupak nije pravomoćno okončan, pa
Ustavni sud utvrđuje da je do dana podnošenja ustavne tužbe postupak trajao
ukupno devetnaest (19) godina, dva (2) mjeseca i šest (6) dana, a nakon
stupanja na snagu Zakona o potvrđivanju Konvencije, pa do dana podnošenja
ustavne tužbe postupak je trajao šest (6) godina, osam (8) mjeseci i sedamnaest
(17) dana.

4.2. POSTUPANJE NADLEŽNOG SUDA

Postupak se u razmatranom,
pravno relevantom razdoblju do podnošenja ustavne
tužbe najprije vodio pred Općinskim sudom u Splitu u trajanju od oko pet
godina. Sud je bio neaktivan od 5. studenoga 1997. do 1. veljače 1999. (jedna
godina, dva mjeseca i dvadeset pet dana). Nakon toga postupak se vodio pred
Županijskim sudom u Splitu u trajanju od oko pet mjeseci. Postupak se od
travnja 2004. godine ponovno vodio pred Općinskim sudom u Splitu koji je u
listopadu 2004. godine donio presudu. Postupak se sada vodi pred Županijskim
sudom u Splitu.

4.3. PONAŠANJE PODNOSITELJICE USTAVNE TUŽBE
(TUŽITELJICE U PARNIČNOM POSTUPKU)

Podnositeljica ustavne tužbe kao
tužiteljica u parničnom postupku nije pridonijela duljini postupka.

4.4. SLOŽENOST SUDSKOG PREDMETA

Ustavni sud utvrđuje da je riječ
o donekle složenom predmetu u kojem je potrebno utvrditi vlasnička prava na
nekretninama.

OCJENA USTAVNOG SUDA

5. Ustavni sud utvrđuje da se
predmet vodi u trajanju duljem od devetnaest godina, te da je u razdoblju nakon
5. studenoga 1997. godine sud prvog stupnja bio neaktivan oko jednu godinu i
dva mjeseca. Imajući u vidu iznimno dugo sveukupno trajanje postupka,
neučinkovito postupanje suda, te okolnost da postupak i nadalje nije pravomoćno
dovršen, Ustavni sud nalazi da je povrijeđeno pravo podnositeljice na suđenje u
razumnom roku, zajamčeno člankom 29. stavkom 1. Ustava Republike Hrvatske.

Stoga
je u smislu odredbe članka 63. Ustavnog zakona, donijeta odluka kao pod točkama
I. i II. izreke ove odluke.

6.
Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.

Visinu
naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakoga pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.

7.
Odluka o objavi (točka V. izreke) temelji se na odredbama članka 29. Ustavnog
zakona.

8.
Predsjednik Županijskog suda u Splitu dužan je dostaviti Ustavnom sudu pisanu
obavijest o datumima donošenja i otpreme odluke u roku osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustav­nog zakona.

Broj: U-IIIA-2747/2004
Zagreb, 14. veljače 2005.

USTAVNI SUD REPUBLIKE HRVATSKE

Predsjednik Vijeća
**dr****. sc. Jasna Omejec**, v. r.

Odluka, NN 32/2005-628